Наредба за насърчаване на инвестициите в Община Пловдив

ОБЩИНСКИ СЪВЕТ-ПЛОВДИВ

Приета с Решение № ……………, взето с Протокол № ……. от ………..… г.

ГЛАВА ПЪРВА

ОБЩИ ПОЛОЖЕНИЯ

Чл. 1. (1) С тази наредба се определят условията и редът за насърчаване на инвестициите с общинско значение на територията на Община Пловдив и издаването на сертификат клас „В“ и прилагането на насърчителните мерки съгласно изискванията на глава трета на Закона за насърчаване на инвестициите /ЗНИ/ и правилника за неговото прилагане /ППЗНИ/, както и тяхната закрила.

(2) Наредбата също урежда и дейността на общинската администрация в областта на насърчаване на инвестициите.

(3) Основните цели на тази наредба са:

1.повишаване конкурентоспособността на икономиката чрез нарастване на инвестициите за научни изследвания, иновации и технологично развитие в производства и услуги с висока добавена стойност при спазване принципите на устойчивото развитие;

2. подобряване на инвестиционния климат;

3. създаване на нови и високопроизводителни работни места.

Чл. 2. (1) Инвестициите с общинско значение, получили сертификат за клас „В“, се насърчават за изпълнение на инвестиционен проект чрез мерките по чл. 22з, ал. 3 от ЗНИ.

(2) Инвестициите получили сертификат като клас А или клас Б или приоритетни такива се насърчават по реда на чл. 15, ал. 1 и ал. 2 от ЗНИ.

(3) Инвестициите с общинско значение, получили сертификат за клас „В“, се насърчават и по реда на Закона за корпоративното подоходно облагане, Закона за данък върху добавената стойност, Закона за насърчаване на заетостта и Закона за собствеността, ако отговарят на предвидените в тях условия.

(1) По искане на Кмета на общината, съгласно чл. 20, ал. 2 от ЗНИ, Министърът на финансите, Министърът на труда и социалната политика и другите компетентни органи предоставят информация за сертифицираните по ЗНИ инвестиции, които се насърчават по реда на ал. 3.

ГЛАВА ВТОРА

ОБЩИНСКА ПОЛИТИКА В ОБЛАСТТА НА ИНВЕСТИЦИИТЕ

Чл. 3. (1) Кметът на Община Пловдив:

1. осигурява провеждането на политиката за насърчаване на инвестициите на територията на общината при разработването и изпълнението на плана за интегрирано развитие на общината и на програмата за реализирането му;

2. съдейства за прилагането на мерките за насърчаване на инвестициите по тази наредба;

3. издава сертификат клас „В“ за инвестиционни проекти с общинско значение и прилага насърчителните мерки от неговата компетентност;

4. оценява постъпилите документи от инвеститори по реда на чл. 12;

5. уведомява инвеститора за констатирани несъответствия и/или непълноти на документите по чл. 12 и дава срок за отстраняването им;

6. изготвя мотивирано предложение до Общински съвет-Пловдив за вземане на решение за издаване или за отказ за издаване на сертификат за инвестиция клас В;

7. създава обща благоприятна среда за бизнеса, свързана с намаляване на административно-правните бариери и издаване на необходимите разрешителни от съответните районни администрации.

(2) Кметът на общината може да оправомощава кметовете на райони да изпълняват функциите по ал. 2, т. 1 и 2.

Чл. 4. Дейностите по ал. 1, т. 1 и 2 се извършват от кмета на общината чрез звеното за бизнес развитие.

Чл. 5. (1) На интернет страницата на Община Пловдив се поддържа електронна база данни на следната информация:

1. инвестиционния и бизнес климат в общината;

2. актуален списък със свободните терени и други недвижими имоти за осъществяване на инвестиции;

3. формуляри и образци за кандидатстване за получаване на сертификат за инвестиция клас „В“ и ползване на насърчителните мерки съгласно Наредбата;

4. информация за издадените сертификати за инвестиция клас В, която съдържа най-малко следните данни:

4.1. номер и дата на заявлението за издаване на сертификат;

4.2. номер и дата на решенията на общински съвет-Пловдив за издадените сертификати;

4.3. номер, дата на издаване и срок на валидност на сертификата;

4.4. размер на инвестицията и новооткрити работни места;

4.5. икономически дейности, в които се осъществява инвестицията и основни продукти;

4.6. местонахождение на инвестицията;

4.7. прилаганите мерки за насърчаване на инвестицията при спазване на изискванията за наблюдение и прозрачност на информацията в областта на държавните помощи.

(2) На интернет страницата на общината се публикува актуална информация по ал. 1.

Чл. 6. Служителите на звеното за бизнес развитие при общината оказват съдействие на служители от БАИ, определени по реда на чл. 21, ал. 1 от ППЗНИ, при осъществяване на индивидуално административно обслужване на инвеститори със сертификати за инвестиция клас „А“ и клас „Б“.

ГЛАВА ТРЕТА

НАСЪРЧАВАНЕ НА ИНВЕСТИЦИИТЕ

РАЗДЕЛ I

УСЛОВИЯ И МЕРКИ ЗА НАСЪРЧАВАНЕ НА ИНВЕСТИЦИИТЕ

Чл. 7. (1) По реда на тази наредба се насърчават инвестиции в дълготрайни материални и нематериални активи и свързаните с тях нови работни места, осъществявани на територията на Община Пловдив, в съответствие с изискванията на Регламент (ЕС) № 651/2014, ЗНИ и ППЗНИ.

(2) Инвестициите по ал. 1 трябва да отговарят на следните условия:

1. да са свързани със създаването на ново предприятие, с разширяването на съществуващо предприятие/дейност, с диверсификация (разнообразяване) на производството на предприятието/дейността с нови продукти или със съществена промяна в цялостния производствен процес на съществуващо предприятие/дейност. Под „предприятие“ на инвеститора се разбира цялата икономическа дейност на дружеството като стопански субект;

2. да се осъществяват в икономически дейности, посочени в ППЗНИ със съответните кодове, определени съгласно действащата Статистическа класификация на икономическите дейности в Европейската общност (NACE), съответно нейното пряко приложение в Република България чрез съответстващата класификация. Икономически дейности могат да се изпълняват във всички сектори на икономиката, с изключение на посочените в чл. 13а от ЗНИ. Когато инвеститорът в допустими сектори упражнява едновременно и дейност в изключените сектори, се насърчават само инвестициите в допустимите сектори, като инвеститорът следва да води отделна счетоводна отчетност, която да гарантира отделяне на дейностите и/или разграничаване на разходите така, че изключените сектори да не са предмет на насърчаване;;

3. приходите от инвестиционния проект трябва да са най-малко 80 % от продуктите, които са сертифицирани;

4. срокът за изпълнение на инвестицията да е до пет години за големи предприятия, респективно до три години за малки и средни предприятия, считано от датата на започване на работата по проекта до неговото завършване. Започване на работата по инвестиционен проект - това е първото от следните събития: започване на строителните работи, свързани с инвестицията, или поемане на първия правнообвързващ ангажимент за поръчка на оборудване или всеки друг ангажимент, който прави инвестицията необратима. Купуването на земя и подготвителните дейности, като получаването на разрешителни и провеждането на проучвания на осъществимостта, не се смятат за започване на работите по проекта;

5. най-малко 40 на сто от приемливите разходи за материални и нематериални активи да се финансират чрез собствени ресурси или чрез външно финансиране под форма, която изключва публична подкрепа;

6. да създават и поддържат заетост, която да отговаря едновременно на условията съгласно чл. 14, т. 9 от Регламент (ЕС) № 651/2014:

а) да е пряко свързана с осъществяването на инвестиционния проект;

б) инвестиционният проект да води до нетно увеличение на броя на служителите в съответното предприятие/организация в сравнение със средния брой на служителите през предходните 12 месеца;

в) създадената заетост да се поддържа за минимален период от 5 години в случай на голямо предприятие и за минимален период от три години в случай на малки и средни предприятия;

7. инвестицията в икономическата дейност по т. 2 да се поддържа в съответния регион по местонахождение най-малко 5 години, а в случай на малки и средни предприятия - три години, считано от датата на нейното завършване по смисъла на чл. 14, т. 5 от Регламент (ЕС) № 651/2014;

8. придобитите дълготрайни материални и нематериални активи да са нови и закупени при пазарни условия от трети лица, независими от инвеститора, по смисъла на чл. 14, т.6 от Регламент (ЕС) № 651/2014. Разходите, свързани с наемането на материални активи, могат да бъдат взети предвид при следните условия:

а) за земя и сгради наемът трябва да продължи поне пет години след очакваната дата на приключване на инвестиционния проект за големи предприятия или три години за МСП;

б) за съоръжения и машини наемът трябва да е под формата на финансов лизинг, в който да се съдържа задължението инвеститорът да закупи актива след изтичането на договора за лизинг;

9. нематериалните активи са допустими за изчисляването на инвестиционните разходи, ако отговарят на следните условия:

а) да бъдат използвани единствено в стопанския обект, който извършва инвестицията;

б) да бъдат амортизируеми;

в) да бъдат закупени при пазарни условия от лица, несвързани с купувача, и

г) да бъдат включени в активите на предприятието на инвеститора, както и да останат свързани с инвестицията, за срок от минимум пет години или три години за МСП. За големи предприятия разходите за нематериални активи са до 50 % от общите инвестиционни разходи за първоначалната инвестиция;

10. изпълнение на другите условия по глава I и специалните разпоредби на глава II от Регламент (ЕС) № 651/2014 относно инвестицията за предоставяне на помощ по чл. 2а от ЗНИ.

Чл. 8. (1) Не се насърчават инвестиции на лице:

1. осъдено с влязла в сила присъда, освен ако е реабилитирано;

2. обявено в несъстоятелност или в открито производство по несъстоятелност, или сключило извънсъдебно споразумение с кредиторите си по смисъла на чл. 740 от Търговския закон;

3. в производство по ликвидация;

4. с парични задължения към държавата или към община по смисъла на чл. 162, ал. 2 от Данъчно-осигурителния процесуален кодекс, установени с влязъл в сила акт на компетентен орган, освен ако е допуснато разсрочване или отсрочване на задълженията.

5. което има неизплатени трудови възнаграждения към работници и служители, установени с влязло в сила наказателно постановление.

(2) Не се насърчават инвестиции на чуждестранно лице, за което в държавата, в която е установено, е налице някое от обстоятелствата по ал. 1 съгласно националното му законодателство.

(3) Изискването по ал. 1, т. 1 се отнася за едноличните собственици на капитала, за управителите или за членовете на управителните органи на инвеститора, а в случай че членове са юридически лица-за техните представители в съответния управителен орган.

Чл. 9. Не се насърчават инвестиции:

1. в предприятие, за което са налице условията по чл. 1, т. 4 от Регламент (ЕС) № 651/2014;

2. за изпълнение на приватизационни договори по Закона за приватизация и следприватизационен контрол или за изпълнение на концесионни договори за добив на природни богатства по Закона за концесиите или за добив на подземни богатства по Закона за подземните богатства и в изпълнение на компенсаторни (офсетни) споразумения;

3. в дейности и сектори на икономиката съгласно чл. 1, т. 2, б. „в“ и б. „г“ и т. 3, букви „а“-„г“ и чл. 13, букви „а“-„в“ от Регламент (ЕС) № 651/2014.

РАЗДЕЛ II

ИНВЕСТИЦИОННИ ПРОЕКТИ С ОБЩИНСКО ЗНАЧЕНИЕ

Чл. 10. (1) Инвестициите се определят като клас „В“ с общинско значение въз основа на критериите за минимален размер на инвестициите и заетостта по чл. 2, ал. 2 от наредбата. Сертификатът се издава от Кмета на общината въз основа на решение на общинския съвет по чл. 22и, т. 3 от ЗНИ за ползване на мерките по чл. 22з, ал. 3 от ЗНИ.

(2) Проектите с общинско значение се насърчават като инвестиции клас „В“, когато се реализират в административните граници на Община Пловдив и отговарят на условията на тази Наредба.

(3) Наред с условията по чл. 7, ал. 2 проектите следва да:

1. предвиждат минимален размер на инвестицията не е по-малък от 1 млн. лв.;

3. предвиждат размер на инвестицията, ненадвишаващ минималния размер за клас „Б“, определен съгласно разпоредбите на чл. 12, ал. 2, т. 5 от ЗНИ и чл.3 ал. 2 от ППЗНИ, т.е. не по-голям от 2 млн. лв.;

4. създават заетост по смисъла на чл. 12, ал. 2, т. 7 от ЗНИ, която:

а) да е пряко свързана с осъществяването на инвестиционния проект;

б) инвестиционният проект да води до нетно увеличение на броя на служителите в съответното предприятие/организация в сравнение със средния брой на служителите през предходните 12 месеца с не по-малко от 25 и неповече от 50 заети. При определяне на нетно увеличение в броя на служителите в засегнатия инвестиционен обект в сравнение със средния им брой за даден период от време /12 месеца/; следователно трябва да се извади броят на всички закрити работни места през този период и броят на лицата, назначени на пълен работен ден, на непълен работен ден и на сезонна работа, трябва да се отчете посредством техните единици труд за година;

(4) Инвестициите с общинско значение, получили сертификат за клас „В“, се насърчават за изпълнение на инвестиционния проект чрез:

1. съкратени срокове за административно обслужване, предоставяно от общината;

2. индивидуално административно обслужване, предоставяно от общината;

3. придобиване право на собственост или ограничени вещни права върху имоти - частна общинска собственост, по реда на чл. 22а, ал. 1, т. 2 и т. 4 от ЗНИ при спазване на условията по чл. 22а, ал. 2 - 8 и ал. 13 от ЗНИ. Мярката се прилага, в случай че не е заявена от инвеститор по реда на чл. 18 от ЗНИ при издаване на сертификат за инвестиция клас „А“, клас „Б“ или за приоритетен инвестиционен проект за същия имот - частна общинска собственост.

(5) Мярката по ал. 4, т. 3 се прилага при спазване на нормативната уредба в областта на държавните помощи.

Чл. 11. (1) Мерките за насърчаване на инвестициите могат да се прилагат и по отношение на юридически лица, в които инвеститорът, чийто инвестиционен проект е сертифициран, притежава не по-малко от 75 на сто от регистрирания капитал.

(2) Инвеститорът и юридическите лица по ал. 1 отговарят солидарно за изпълнението на задълженията си по осъществяване на инвестицията.

РАЗДЕЛ III

РЕД ЗА ИЗДАВАНЕ НА СЕРТИФИКАТ ЗА ИНВЕСТИЦИЯ КЛАС „В“

Чл. 12. (1) За издаване на сертификат за инвестиция клас „В“ съгласно чл. 18, ал. 5 от ЗНИ, инвеститорът, преди започване на работата по инвестиционния проект, подава заявление до Кмета на Община Пловдив по образец, ведно с инвестиционния проект, отговарящ на изискванията на чл. 12 от ЗНИ, и другите изискуеми допълнителни документи съгласно посоченото в заявлението - в оригинал, като посочва мерките за насърчаване на инвестициите по чл. 10, ал. 4 от Наредбата, които желае да ползва.

(2) Към заявлението по ал. 1 инвеститорът представя:

1. Декларация по образец за категорията на предприятието - определено като „малко и средно предприятие“ или „голямо предприятие“ на базата на данните за предходната финансова година на подаване на заявлението; в случаите на новосъздадени предприятия, чийто финансов отчет още не е одобрен, данните се определят според стойността на показателите за текущата финансова година;

2. Декларация за държавни помощи;

3. Документи, удостоверяващи финансовото състояние на инвеститора: годишен финансов отчет за последната приключила календарна година или съответно междинен финансов отчет, когато инвеститорът е осъществявал дейност по-малко от една година;

4. Документи, удостоверяващи възможностите и източниците за финансиране на инвестиционния проект:

а) собствени средства;

б) договори за заем;

в) банкови и други гаранции;

г) договор за финансов лизинг по смисъла на Регламент № 651/2014, който съдържа задължение за покупка на актива след изтичане срока на лизинга, като се отчитат средствата за актива само за 3-годишния срок за изпълнение на инвестиционния проект;

д) декларация за поемане на ангажимент за финансиране на проекта от собствениците на капитала, когато е приложимо;

е) други документи за финансиране или обезпечения.

5. Свидетелство за съдимост (когато то може да бъде издадено в България или в страна – членка на ЕС) или клетвена декларация (в останалите случаи), издадено не по-рано от 3 месеца преди крайния срок за представянето му, за: едноличните собственици на капитала; управителите; членовете на управителните органи, а в случай че членове са юридически лица – за техните представители в управителния орган.

4. Становище на компетентния орган по околна среда относно допустимостта на инвестиционния проект спрямо режимите, определени в утвърдени планове за управление на речните басейни и в плановете за управление на риска от наводнения, както и по отношение на допустимостта спрямо режима на дейностите в защитените зони и/или защитените територии, както и за приложимата процедура по реда на глава шеста от Закона за опазване на околната среда и/или по чл. 31 от Закона за биологичното разнообразие;

5. Документ, удостоверяващ липсата на задължения към държавата;

6. Документ, удостоверяващ липсата на задължения към общината;

7. При заявени мерки по чл. 10, ал. 4, т. 3 – документ, удостоверяващ предварителното съгласие на собственика на имота;

8. Декларация за липсата на обстоятелствата по чл. 8 и чл. 9;

9. Други посочени в заявлението документи.

(3) При подаване на заявление по ал. 1 инвеститорът посочва кои данни могат да бъдат намерени в публични регистри.

(4) В случай че инвеститорът е чуждестранно лице, наличието на обстоятелствата по чл.8, ал. 1 се установяват чрез представяне на съответните документи съгласно националното му законодателство.

(5) Документи, удостоверяващи обстоятелствата по чл. 8, ал. 1, т.1, липсата на парични задължения към държавата по чл. 8, ал. 1, т. 4 и липсата/наличието на неизплатени трудови възнаграждения към работници и служители, установени с влязло в сила наказателно постановление по чл. 8, ал. 1, т. 5, се предоставят по служебен път от Министерство на правосъдието, Националната агенция за приходите, съответно от Изпълнителна агенция „Главна инспекция по труда“, по искане на Кмета на Община Пловдив, ако инвеститорът е заявил това в заявлението по ал. 1. Документите могат да бъдат представени и от заявителя до момента на изготвяне на мотивирано становище на кмета за одобрение или отказ на инвестиционния проект.

(6) В случай че заявителят по ал. 1 е физическо лице или обединение на физически и/или юридически лица, задължително се предвижда създаване на юридическо лице по смисъла на чл. 17 ЗНИ, като новосъздаденото юридическо лице е обвързано със заявлението и с инвестиционния проект, подадени от физическото лице или от обединението. Новосъздаденото юридическо лице се вписва в сертификата.

(7) Юридическото лице, което предстои да бъде учредено, може да бъде създадено и след подаване на заявлението по ал. 1, но не по-късно от момента на изготвяне на становището за издаване на сертификат клас „В“.

Чл. 13. (1) Инвеститорите предоставят документи и сведения на кмета на общината по следните начини:

1. на хартиен и електронен носител или по електронен път без използване на електронен подпис;

2. по електронен път с използване на универсален електронен подпис по реда на Закона за електронния документ и електронния подпис.

(2) Електронните документи се подават на посочените адреси на официалната интернет страница на общината, като приемането и потвърждаването им се извършва по реда на Закона за електронното управление.

(3) Документите по ал. 1, които са на чужд език, се представят и в превод на български език, придружен с нотариална заверка на подписа на преводача.

Чл. 14. Заявлението и документите по чл. 12 се регистрират в деловодната система на Община Пловдив, като на инвеститора и/или упълномощен негов представител се издава входящ номер.

Чл. 15. Оценката на заявленията и документите по чл. 12 се извършва съобразно утвърдена от Кмета на общината методология за оценка на съответствие на инвестиционни проекти, за подпомагането на които е заявена насърчителна/-и мярка/-и, съобразена с изискванията на ЗНИ и настоящата наредба. Утвърдената методология се публикува на интернет страницата на общината.

Чл. 16. (1) Оценката на всяко подадено заявление за издаване на сертификат клас „В“ ведно със съпътстващите го документи и инвестиционния проект, се извършва от постоянно действаща комисия, назначена със заповед на кмета на общината.

(2) Комисията се назначава в 1-месечен срок от влизане в сила на наредбата.

(3) Комисията се състои от 5 редовни и 5 резервни члена.

(4) В състава на комисията се включват Заместник-кмет с ресор бизнес развие, служители на звеното за бизнес развитие, минимум едно лице с образование „инженер“ и правоспособен юрист, като при необходимост могат да бъдат привличани и др. служители на Община Пловдив и/или на структурните й звена, както и външни експерти.

(5) Измежду членовете на комисията се определя председател с издаване на заповедта.

(6) При отсъствие на някой от редовните членове на комисията, същият може да бъде заменен от първия посочен в заповедта за назначаването й резервен член.

(7) Заседанието на комисията е законно, ако присъстват всичките й редовни членове.

(8) Преди да започнат работа членовете на комисията попълват декларация за липса на конфликт на интереси. При установяване на конфликт на интереси по смисъла на чл. 54 от Закона за противодействие на корупцията и за отнемане на незаконно придобитото имущество по отношение на член на комисията, последният е длъжен да си направи отвод, и се заменя с някой от резервните членове.

(9) Решенията на комисията се вземат с обикновено мнозинство, като се обективират в доклада по чл. 17, ал. 1.

(10) Комисията извършва оценка на всяко подадено заявление по чл. 12, ведно с приложените към него документи, за съответствието им с изискванията на ЗHИ, ППЗНИ и Наредбата, както и относимите действащи законови и подзаконови нормативни актове.

(11) Оценката по предходната алинея включва и проверка за съответствие между разходите за инвестиционния проект и финансовите възможности на инвеститора и източници на финансиране, удостоверени с документите по чл. 12, както и с условията на Раздел I от Глава трета на Наредбата.

(12) В процеса на оценка на заявлението и документите по чл. 12, комисията проверява по служебен път дали не са стартирали преговори и/или не е подадено заявление от инвеститор за издаване на сертификат „А“ или „Б“.

(13) В случай че се констатират несъответствия и/или непълноти в заявлението и документите по чл. 12, комисията, чрез своя председател писмено уведомява инвеститора за тях и му определя срок до два месеца от подаване на заявлението за отстраняването им.

(14) Уведомяването на инвеститора се извършва от председателя на комисията, като се изпраща на хартиен носител или по електронен път по един или няколко от следните начини:

1. препоръчано писмо с обратна разписка;

2. на хартиен носител по реда на т. 1 и по електронна поща без използване на електронен подпис;

3. по електронен път с използване на електронен подпис.

Ако уведомлението не бъде прието от лицето на посочения от него адрес, уведомяването се счита за извършено с поставянето му на специално определено място в сградата на Община Пловдив, пл. „Стефан Стамболов“ № 1.

(15) Работата на комисията следва да приключи в 14-дневен срок от подаване на заявлението, респективно от отстраняване на несъответствията и/или непълнотите по ал.13.

(16) Когато при оценка на заявлението и документите по чл. 12 се налага да се направи преценка от компетентността на друга структура на общината, комисията изпраща инвестиционния проект и изисква представяне на становище в случаите, когато:

1. се изисква преценка за специфична икономическа дейност или произвеждани продукти за осъществяване на инвестиционния проект;

2. се налага предварителна преценка на възможностите за прилагане на мерките за насърчаване на инвестициите по чл. 10, ал. 4;

3. следва да бъдат приложени процедурите по Закона за държавните помощи.

(17) Компетентните длъжностни лица представят своите становища в 7-дневен срок от получаване на искането.

Чл. 17. (1) За резултатите от оценката комисията изготвя и представя за утвърждаване от Кмета на общината доклад, ведно със становище за издаване/отказ за издаване на сертификат за клас инвестиция „В“ съобразно условията на ЗНИ и настоящата наредба, като прилага и проект на мотивирано предложение до общински съвет - Пловдив за издаване/отказ за издаване на сертификат за инвестиция клас „В“.

(2) Докладът по предходната алинея се подписва от всички членове на комисията, като член, който не е съгласен с мнението на мнозинството, подписва доклада, като мотивира отделно своето особено мнение.

(3) В 7-дневен срок от получаването на доклада по ал. 1 и приложените към него документи, кметът го утвърждава или го връща на комисията с писмени указания за извършване на повторна оценка, в случаите на несъответствие с някое от изискванията на ЗНИ, ППЗНИ и настоящата наредба.

(4) Кметът внася в общинския съвет изготвеното от комисията мотивираното предложение по ал. 1, ведно с преписката на инвеститора, в срок до 30 дни от подаването на заявлението или от датата на отстраняване на констатирани несъответствия и/или непълноти на преписката на инвеститора.

(5) Предложението до Общински съвет-Пловдив по ал. 3 съдържа:

1. пълна и точна преценка с мотиви за издаването на сертификат за инвестиция клас „В“ в съответствие с изискванията на ЗНИ, ППЗНИ и на Наредбата, или

2. основания за отказ за издаване на сертификат за инвестиция клас В.

(6) Общинският съвет се произнася по предложението по ал. 3 с решение да бъде издаден или да бъде постановен отказ за издаване от Кмета на общината на сертификат за инвестиция клас „В“.

Чл. 18. (1) Сертификат за инвестиция клас „В“ не се издава, когато:

1. не са спазени изискванията на чл. 12, или

2. инвестицията не отговаря на условията по чл. 7, или

3. е налице някое от обстоятелствата по чл. 9, или

4. инвестицията е на лице по чл. 8, или

5. са допуснати несъответствия и/или непълноти в представените документи по чл. 12 и те не са отстранени в срок до 6 месеца, считано от датата на подаване на заявлението, или

6. са започнали преговори и/или е подадено заявление от инвеститор за издаване на сертификат „А“ или „Б“.

Чл. 19. Кметът на общината издава/отказва да издаде сертификат за инвестиция клас „В“ в едномесечен срок от влизане в сила на решението на Общински съвет-Пловдив по чл. 17, ал. 6, обективиращо волеизявлението на колективния орган за издаване/отказ за издаване на сертификат за инвестиция клас „В“;

Чл. 20. (1) За инвестициите от клас „В“ се издава сертификат по образец.

(2) Сертификатът съдържа следните реквизити:

1. пореден номер;

2. наименование и местонахождение на инвестиционния проект и икономическата дейност, в която се осъществява;

3. информацията по секция I, раздел 1 А, т. 1 - 5 и 7 от заявлението по чл. 12, ал. 1;

4. клас на инвестицията;

5. правата на инвеститора за ползване на мерките за насърчаване на инвестициите по чл. 10, ал. 4 в случаите, когато са заявили намерението да ги ползват в заявлението по чл. 12, ал. 1;

6. дата на издаване и срок на валидност;

7. основание за издаване;

8. подпис на Кмета Община Пловдив и печат.

(3) Валидността на сертификата не може да надвишава 3 години от датата на издаването му, с изключение на случаите, предвидени в чл. 23.

(4) Сертификатът се издава в два екземпляра на български език - единият екземпляр се съхранява в администрацията на община Пловдив, а другият се предоставя на инвеститора. В случай че инвеститорът е чуждестранно лице или български инвеститор поиска, сертификатът се издава и на английски език.

(5) В Община Пловдив се води регистър за подадените заявления за издаване на сертификат за инвестиция клас „В“ и издадените сертификати клас „В“.

(6) Служителите, осъществяващи административни функции във връзка с прилагането на мерките за насърчаване на инвестициите, са длъжни да не разпространяват информацията, станала им известна във връзка с изпълнението на служебните им задължения, свързани с инвестиционния проект и приложените документи към заявлението.

(7) В ограничението по ал. 6 не попада информацията за:

1. общото представяне на инвеститора и на инвестиционния проект, съдържащо информация за размера и вида на инвестицията;

2. произвежданите продукти и услуги, предназначени за вътрешния пазар или за външни пазари;

3. местонахождението и сроковете за изпълнение на проекта;

4. броя на работните места, както и за броя на обучените лица и финансовите параметри по проекта за обучение;

5. целите, съдържанието и конкретните параметри на мерките за насърчаване на инвестициите по наредбата във връзка с изискванията за публичност и прозрачност на предоставената помощ за осъществяване на инвестиционния проект, произтичащи от правото на Европейската общност и на Република България в областта на държавните помощи;

6. данните по чл. 21, ал. 2.

Чл. 21. (1) Издадените сертификати се вписват в електронна база данни на общината.

(2) Електронната база данни по ал. 1 съдържа следната информация:

1. номер и дата на заявлението за издаване на сертификат;

2. номер, дата на издаване и срок на валидност на сертификата;

3. размер и клас на инвестицията;

4. икономически дейности, в които се осъществява инвестицията, и основни продукти;

5. местонахождение на инвестицията;

6. прилаганите мерки за насърчаване на инвестицията при спазване на изискванията за наблюдение и прозрачност на информацията в областта на държавните помощи.

(3) Издаденият сертификат, заявлението, документите по чл. 12 и мотивираното предложение до общински съвет се съхраняват в общината съгласно изискванията на Закона за държавните помощи и Закона за Националния архивен фонд.

(4) Електронната база данни по ал. 1 се поддържа от длъжностни лица, определени от кмета на общината, като данните се актуализират годишно с постъпилата информация по чл. 22.

(5) При промяна на обстоятелствата, вписани в електронната база по ал. 1, инвеститорите са длъжни да подадат заявление до Кмета на общината в 14-дневен срок от настъпване на промяната, в което се описва настъпилата промяна, и се прилагат съответните документи, удостоверяващи промяната.

(6) При настъпило правоприемство спрямо предприятието или производството - предмет на инвестицията, новото лице представя до Кмета на общината документите по ал. 1, както и декларация с отчет и анализ за изпълнението на първоначално заявения инвестиционен проект.

(7) Вписването на промяната се извършва след преценка от комисията по чл. 16, ал. 1 на представените документи, обективирана в доклад, утвърден от Kмета на общината, в срок до 14 дни от постъпване на заявлението.

(8) Вписването се извършва, при условие че са спазени изискванията на чл. 8 и чл. 9.

(9) Когато промяната на обстоятелствата, вписани в електронната база по ал. 1, води до промяна във вписаните в сертификата данни, се издава сертификат, в който се отразяват променените обстоятелства. Новият сертификат се предоставя след връщане на първоначално издадения.

(10) В случай че първоначално издаденият сертификат е изгубен или унищожен, Кметът на общината издава дубликат на сертификата след подадено заявление от инвеститора с приложена писмена декларация за обстоятелствата, при които той е изгубен или унищожен.

Чл. 22. В края на всяка година в срока на валидност на сертификата и в периода на поддържане на инвестицията и заетостта съгласно чл. 10, ал. 3, т. 4, сертифицираните инвеститори подават до Кмета на общината информация относно развитието на инвестиционния им проект, включително данни за обема на вложените средства, съгласно инвестиционния им план, спазване на графика, създадените работни места, ползваните насърчителни мерки по тази наредба.

Чл. 23. По искане на инвеститор може еднократно да бъде удължен срокът на действие на сертификата за инвестиция клас „В“ до две години по реда на издаването му, когато:

1. административното обслужване не е извършено в сроковете по чл. 29;

2. мярката по чл. 24 не е осъществена по причина, за която инвеститорът не отговаря;

3. инвестиционният проект не е изпълнен пълно или частично вследствие на непреодолима сила по смисъла на чл. 306 от ТЗ.

ГЛАВА ЧЕТВЪРТА

ПРИЛАГАНЕ НА МЕРКИТЕ ЗА НАСЪРЧАВАНЕ НА ИНВЕСТИЦИИТЕ

РАЗДЕЛ I

ПРИДОБИВАНЕ ПРАВО НА СОБСТВЕНОСТ ИЛИ ОГРАНИЧЕНИ ВЕЩНИ ПРАВА ВЪРХУ ИМОТИ - ЧАСТНА ОБЩИНСКА СОБСТВЕНОСТ

Чл. 24. (1) По искане на инвеститор, получил сертификат инвестиция клас „В“, Кметът на общината може да:

1. извършва продажба на недвижим имот - частна общинска собственост, по местонахождението на инвестицията, без провеждане на търг или конкурс, след оценка на имота по чл. 27, ал. 1 и решение на Oбщински съвет - Пловдив.

2. учредява възмездно ограничено вещно право върху недвижим имот - частна общинска собственост, по местонахождението на инвестицията, без провеждане на търг или конкурс, след оценка на имота по чл. 27, ал. 1 и решение на Oбщински съвет-Пловдив.

(2) Инвеститор, подал искане по ал. 1, посочва избрания от него имот - частна общинска собственост, при подаване на заявлението по чл. 12.

(3) В случай, че за един и същи недвижим имот - частна общинска собственост са подадени повече от едно заявления, с посочена насърчителна мярка съответно по т.1 или т.2 на ал. 1, преценката се прави с оглед размера на инвестицията и откритите работни места по чл. 10, ал. 3, т. 2 – 4 от Oбщинския съвет на база предложение на Кмета на общината, обективиращо становище на комисията по чл. 16, ал. 1.

(4) При едновременно заявена от инвеститори насърчителна мярка по ал. 1, т. 1 и т. 2 за един и същи недвижим имот – частна общинска собственост при сходни параметри на размер на инвестицията и откритите работни места по чл. 10, ал. 3, т. 2 – 4, приоритет се дава на заявената по ал. 1, т. 2 мярка.

(5) При сходни параметри на размер на инвестицията при заявена мярка по ал. 1, т. 1 или т. 2 се дава приоритет предложилия повече новооткрити работни места за висококвалифицирани кадри, ведно с размер на основната работна заплата над установената средна за страната по данни на НСИ.

(6) Преди да се сключи договора за продажба или за учредяване на ограничено вещно право върху имота, Кметът чрез звеното за бизнес развитие извършва проверка в БАИ дали за същия имот не е заявена насърчителна мярка по ал. 1 при издаване на сертификат клас „А“ или „Б“.

(7) Община Пловдив си запазва правото да не предостави заявената насърчителна мярка по ал. 1, ако преди сключване на договора по предходната алинея, за същия недвижим имот – частна общинска собственост, е постъпило в БАИ заявление за ползване на насърчителна мярка по чл. 22а, ал. 1, т. 2 и т. 4 от ЗНИ.

Чл. 25. (1) В едномесечен срок от влизане в сила на решението на общинския съвет за издаване на сертификат клас „В“, Кметът издава заповед и сключва договор с инвеститор за продажба, респективно учредяване на ограничено вещно право върху заявения за съответната насърчителна мярка по чл. 24, ал. 1 недвижим имот – частна общинска собственост.

(2) Кметът на общината извършва продажба на съответния недвижим имот или възмездно учредява ограничено вещно право върху него при наличие на следните условия:

1. инвеститорът е представил искане до Кмета на общината за ползване на мярката по чл.24, ал. 1, т. 1 или т. 2, и

2. на инвеститора е издаден сертификат за клас „В“.

(3) Искането по предходната алинея следва да съдържа фирмата на инвеститора, номер и дата на сертификата за клас „В“, и определения недвижим имот с посочено местонахождение в инвестиционния проект с издаден сертификат.

(4) Към писменото искане по ал. 2 се прилагат заявлението по чл. 12, ал. 1, документите по чл. 16, ал. 1, т. 4 и т. 5 от ЗНИ и съответните документи за създадено юридическо лице по чл. 11, в случай че е регистрирано.

(5) Сгради и други обекти, които са били финансирани със средства на Европейския съюз, не могат да бъдат предмет на искането по ал. 2 и на договора по ал. 1, освен в случаите, когато е изтекъл 10-годишен срок от завършването на строежа до подаването на искането.

Чл. 26. (1) Искането по чл. 25, ал. 2 се разглежда от комисията по чл. 16, ал. 1 в 14-дневен срок от постъпването му.

(2) При разглеждане на искането по чл. 25, ал. 2 комисията иска становище от звеното по бизнес развитие за резултатите от извършената проверка по чл. 24, ал. 6.

(3) При положително становище, кметът на общината и оправомощено от него лице провежда преговори с инвеститора за сключване на договор за продажба или възмездно учредяване на ограничено вещно право върху искания недвижим имот с инвеститора.

(4) В процеса на преговорите може да се изиска от инвеститора допълнителна информация, като се дава подходящ срок за представянето ѝ.

Чл. 27. (1) Оценката на недвижимия имот или на ограниченото вещно право се възлагат от Кмета на общината или оправомощено от него лице и се извършват най-малко от двама независими оценители, при спазване на изискванията на чл. 30, ал. 1 от ППЗНИ, като крайната пазарна цена не може да бъде по-ниска от средноаритметичната стойност на изготвените независими оценки. Оценка може да бъде възлагана и за съответствието на размера на имота за целите на изпълнение на инвестиционния проект.

(2) След изготвянето на оценката по ал. 1, общинският съвет утвърждава цена за продажбата на недвижим имот - частна общинска собственост или за учредяване на ограниченото вещно право върху недвижимия имот - частна общинска собственост.

Чл. 28. (1) За продажбата или възмездното учредяване на ограничено вещно право върху недвижим имот – частна общинска собственост, като насърчителна мярка по чл. 10, ал.4, т. 3, и изпълнението на инвестиционния проект се сключва договор между:

1. инвеститора и/или лицата по чл. 11, ал. 1, от една страна, и

2. Кмета на общината и оправомощено от него лице;

(2) Договорът по ал. 1 се подготвя от звеното за бизнес развитие и дирекция „Правно нормативно обслужване“ при Община Пловдив и съдържа всички изисквания на ЗНИ, ППЗНИ и настоящата Наредба по отношение на инвестиционния проект и инвеститора:

1. предмет на договора;

2. страни по договора;

3. наименование на инвестиционния проект и номер на издадения сертификат клас „В“;

4. основни права и задължения;

5. вид и размер на инвестицията;

6. срок за изпълнение на инвестиционния проект и срок за поддържане на инвестицията;

7. описание на имота - предмет на продажбата или на учредяването на ограничено вещно право, съгласно изискванията на Закона за кадастъра и имотния регистър;

8. цената на имота или на ограниченото вещно право;

9. срок и условия за прехвърляне на имота или за учредяване на вещното право;

10. забрана за разпореждане и обременяване на имота с вещни тежести, както и за прехвърляне на ограниченото вещно право върху недвижимия имот на друго лице в срок до три години от завършване на инвестицията;

11. учредяване на ипотека в случаите на прехвърляне на имота, а в останалите случаи - друго обезпечение;

12. условия за упражняване на правата върху ипотеката;

13. начин и срок за отчитане изпълнението на инвестиционния проект;

14. вид и размер на отговорността за неизпълнение на задълженията по договора;

15. контрол по изпълнението на задълженията на страните;

16. начини за уреждане на споровете между страните;

17. основания за предсрочно прекратяване или разваляне на договора, включително при условията на чл. 28, ал. 3 или при установяване на забава по смисъла на чл. 16, ал. 1, т. 5 от ЗНИ, освен ако дължимите плащания не бъдат изплатени в подходящ за страните срок;

18. други елементи, по които е постигнато съгласие между страните.

(3) Договорът се сключва под условие, като инвеститорът става собственик на имота при пълното, точно и в срок изпълнение на инвестицията съгласно декларираното със заявлението по чл. 12.

(4) Неизпълнение на инвестиционния проект относно срока и размера на инвестицията се включва в съответния договор като основание за разваляне. Основание за разваляне е и незапочването на работа по инвестиционния проект в срок до две години от сключването на договора по ал. 1. Инвестицията се смята за неизпълнена, когато размерът й е под изискуемия минимален размер определен по чл. 10, ал. 3, т. 2 и не е изпълнено условието по ал. 4, установено с финансови отчети и справка, заверени от регистриран одитор, съгласно Закона за независимия финансов одит. Разходите по дейността на одитора са за сметка на инвеститора. При разваляне на договора в резултат неизпълнение на инвестицията правото на собственост върху постройките и другите трайно прикрепени към земята дълготрайни материални активи, инженерната инфраструктура, техническата и друга, както и върху създадена документация и информация, възниква за Община Пловдив, като същата не дължи каквото и да е плащане на инвеститора;

(5) Правата върху имотите по ал. 1 могат да се прехвърлят или учредяват само ако размерът на планираната инвестиция като разходи за дълготрайни материални активи е над 5 пъти по-голям от пазарната оценка на имота по чл. 27, ал. 1. Неизпълнението на изискването се включва в съответния договор с инвеститора като основание за развалянето му по ал. 4.

(6) Инвестиционният проект и издаденият сертификат клас „В“ са неразделна част от договора по ал. 1.

(7) Договорите по ал. 1 се сключват в писмена форма и се вписват по разпореждане на съдията по вписванията по местонахождението на имота. Екземпляр от вписания договор остава при звеното за бизнес развитие за извършване на действията по осъществяване на слединвестиционния контрол.

(8) Разноските по продажбата на недвижимия имот или по учредяването на ограниченото вещно право са за сметка на инвеститора.

(9) Учредяването на ипотека е за срок, не по-малък от 5 години за големи предприятия и технологични паркове и 3 години за малки и средни предприятия, считано от датата на осъществяване на инвестиционния проект.

(10) Инвеститорът и/или лицето по чл. 11 не може да се разпорежда с придобитите по реда на ал. 1 имоти и да прехвърля учредените върху тях ограничени вещни права на трети лица до изтичането на най-малко 5 години за големи предприятия, а в случай на малки и средни предприятия - три години, считано от датата на нейното завършване. Инвестицията да се поддържа на територията на община Пловдив най-малко 5 години, а в случай на малки и средни предприятия - три години, считано от датата на нейното завършване по смисъла на чл. 14, т. 5 от Регламент (ЕС) № 651/2014.

(11) Кметът на общината или оправомощено от него лице изпраща в БАИ екземпляр от договора в 7-дневен срок от сключването му.

(12) Договорите по ал. 1 се сключват при условията на действащото законодателство в областта на държавните помощи и по ред, определен с ППЗНИ и настоящата Наредба.

(13) При продажбата или учредяването на ограничено вещно право върху недвижим имот с договора по ал. 1 могат да бъдат уредени специални задължения в обществен интерес, които са свързани със земята и сградите, но не и с купувача или с търговската му дейност, при условие, че от всеки потенциален купувач се изисква той да е в състояние да изпълни специалните задължения, независимо дали извършва дейност или какъв е характерът на дейността.

(14) Средствата, необходими за изпълнение на задълженията на собственика на недвижимия имот, произтичащи от закон, не се приспадат от продажната цена (например: грижа за земята и сградите и поддръжката им като част от обичайните социални задължения на собствениците, плащането на данъци и подобни разходи).

РАЗДЕЛ II

СЪКРАТЕНИ СРОКОВЕ ЗА АДМИНИСТРАТИВНО ОБСЛУЖВАНЕ

Чл. 29. (1) След издаване на сертификат за инвестиция клас „В“ общината извършва административно обслужване на инвеститорите чрез общинска и районна администрация в срокове с една трета по-кратки от предвидените в съответните нормативни актове, освен в случаите по ал. 2 – 5, в случай че бъде заявено като насърчителна мярка със заявлението по чл. 12.

(2) Административното обслужване се осъществява от компетентните органи от общинската/районната администрация в 5-дневен срок от постъпване на искане от инвеститора в случаите по:

1. чл. 140, ал. 1, чл. 141, ал. 8, т. 2 и чл. 144, ал. 3, т. 1 от Закона за устройство на територията;

2. чл. 26, ал. 3 от Закона за пътищата;

(3) Административното обслужване се осъществява от компетентните органи в 14-дневен срок от постъпване на искане от инвеститора в случаите по:

1. чл. 141, ал. 8, т. 1 и чл. 144, ал. 3, т. 2 от Закона за устройство на територията;

2. чл. 62а, ал. 1 от Закона за водите.

(4) Административното обслужване се осъществява от компетентните органи в 30-дневен срок от постъпване на искане от инвеститора в случаите по чл. 62а, ал. 3 от Закона за устройство на територията.

(5) За осъществяване на административно обслужване на инвеститорите, получили сертификат за клас инвестиция, органите на държавния санитарен контрол и органите за пожарна безопасност и защита на населението, съобразно компетентността си, издават необходимите документи в 14-дневен срок.

(6) Общината може да откаже да осъществи мярката по този раздел, в случай че не бъде заявена в срок до две години от издаване на сертификата за клас „В“.

РАЗДЕЛ III

ИНДИВИДУАЛНО АДМИНИСТРАТИВНО ОБСЛУЖВАНЕ

Чл. 30. Индивидуално административно обслужване, необходимо за осъществяването на инвестиции от клас „В“, се извършва от служителите на звеното за бизнес развитие съвместно със служители на други общински структури, пред съответните компетентни органи.

Чл. 31. (1) Индивидуално административно обслужване се предоставя по искане на инвеститор, получил сертификат за инвестиция клас „В“ при заявена мярка по чл. 10, ал.4, т. 2, необходимо за осъществяване на съответния инвестиционен проект.

(2) Искането се подава до кмета на общината от инвеститора или от упълномощено от него лице:

1. на хартиен и електронен носител или по електронен път без използване на електронен подпис;

2. по електронен път с използване на универсален електронен подпис по реда на Закона за електронния документ и електронния подпис.

(3) Искането се завежда в деловодството на общината, като се отбелязва датата на получаването му, и се издава входящ номер.

(4) За постъпилите искания за ползване на мярката по чл. 10, ал. 4, т. 2 звеното за бизнес развитие води входящ регистър, в който се посочва:

1. входящия номер на искането;

2. номер и дата на заявлението за издаване на сертификат;

3. номер, дата на издаване и срок на валидност на сертификата;

4. размер и клас на инвестицията;

5. икономически дейности, в които се осъществява инвестицията, и основни продукти;

6. местонахождение на инвестицията;

7. друга информация от заявлението по чл. 12.

(5) За всяко заведено искане Кметът на общината със заповед определя служители от звеното по бизнес развитие и/или други общински структури, от чиято компетентност е осъществяването на насърчителната мярка, които да извършват индивидуално административно обслужване на съответния инвеститор, необходимо за реализирането на инвестиционния проект.

Чл. 32. (1) За целите на осъществяване на индивидуално административно обслужване, инвеститорът упълномощава едно или повече от лицата по чл. 31, ал. 5.

(2) При осъществяване на индивидуално административно обслужване лицата по чл.31, ал. 5 са длъжни:

1. да предоставят ясна, точна, достоверна и пълна информация на инвеститори по въпроси от компетентността на общинската и районната администрация и да съдействат при решаването на конкретни проблеми, които възникват в процеса на реализиране на инвестицията;

2. да отговарят на запитвания на инвеститора във връзка с необходимите процедури, необходими за осъществяване на инвестицията, и да го насочват към административните органи, компетентни по съответния въпрос;

3. да предоставят ясна, точна, достоверна и пълна информация за необходимите за осъществяване на инвестиционния проект процедури, която включва:

а) точно наименование на отговорната администрация;

б) седалище и адрес на съответната администрация;

в) данни за кореспонденция: телефон, адрес на електронна поща и интернет страница;

г) работно време на звеното за административно обслужване в администрацията;

д) нормативната уредба по предоставянето на административната услуга.

4. да разясняват изискванията, на които трябва да отговарят заявлението или искането за осъществяване на административната услуга, жалбата, протестът, сигналът или предложението по съответната процедура;

5. да предоставят на инвеститора:

а) пълна и точна информация за необходимите документи, сроковете и таксите по специалните закони;

б) образците на документи, които се попълват за предоставянето на административната услуга;

в) информация за срока на действие на индивидуалния административен акт, за издаването, на който се подава заявление;

6. да оказват помощ на инвеститора при попълване, подаване и получаване на необходимите документи, за реализиране на проекта, от ангажираните институции, след заплащане на дължимите такси (съгласно съответния закон);

7. да осъществяват контакт и да съдействат за издаването и получаването от съответните компетентни органи на всички необходими документи за осъществяване на съответната инвестиция и за извършване на свързаната с нея стопанска дейност.

(3) Инвеститорът длъжен да оказва съдействие на лицата по чл. 31, ал. 5 за целите на осъществяване на индивидуалното административно обслужване.

(4) Инвеститорът е длъжен да предоставя на лицата по чл. 31, ал. 5 необходимите документи, в т. ч. документи за платените такси.

(5) Инвеститорът може да упълномощава едно или повече от лицата по чл. 31, ал. 5 да подават и получават от съответните компетентни органи всички изискуеми документи за осъществяване на инвестиционния проект или да участват заедно с представители на инвеститора във всички дейности, свързани с подаването и получаването от компетентните административни органи на всички изискуеми документи за осъществяване на инвестиционния проект.

Чл. 33. Индивидуалното административно обслужване се предоставя за срока на осъществяване на инвестицията от клас „В“ и свързаната с нея стопанска дейност, но за срок не по-дълъг от срока на валидност на сертификата.

Чл. 34. Индивидуалното административно обслужване се предоставя от общинската администрация безплатно. Таксите, установени с нормативен акт, за издаване на документи и/или за извършване на административна услуга са за сметка на инвеститора.

Чл. 35. Всички служители на общинската и районната администрация са длъжни да оказват съдействие на лицата по чл. 31, ал. 5, осъществяващи индивидуално административно обслужване.

Чл. 36. Общината има право да прекрати осъществяването на индивидуалното административно обслужване, в случай че инвеститорът не е започнал работа по инвестиционния проект в срок до две години от издаване на сертификата за инвестиция клас „В“.

Чл. 37. Административното обслужване по този раздел се осъществява при спазване на принципите и реда на Закона за администрацията, Административно-процесуалния кодекс и нормативните актове по прилагането им.

ГЛАВА ПЕТА

КОНТРОЛ ПО ИЗПЪЛНЕНИЕТО НА ИНВЕСТИЦИОННИ ПРОЕКТИ

Чл. 38. (1) Контролът по изпълнението на инвестиционните проекти с общинско значение с издаден сертификат клас „В“ се осъществява от Кмета на общината или оправомощено от него лице.

(2) Контролът по ал. 1 се осъществява по отношение на изпълнението на инвестицията като минимален размер и минимален брой разкрити нови работни места и поддържането им в 5-годишен срок за големи предприятия и 3-годишен срок за малки и средни предприятия.

(3) За целите на упражняване на контрол инвеститорът е длъжен в срок до 31.12 на текущата година да представи в общината годишен доклад, с приложени:

1. за удостоверяване на размера на извършените инвестиции за отчетния период се представя годишен финансов отчет по реда на Закона за счетоводството. Към финансовия отчет се прилага справка по образец, в която са описани активите за основната икономическа дейност и тяхната стойност. Справката се изготвя в съответствие с правилата за признаване на материални/нематериални дълготрайни активи (текущи/нетекущи), установени в Международни счетоводни стандарти (МСС), Национални стандарти за финансови отчети на малки и средни предприятия (НСФОМСП) и се заверява от регистриран одитор съгласно Закона за независимия финансов одит. Разходите по дейността на одитора са за сметка на инвеститора. За целите на преценката дали активите, описани в справката, касаят основната икономическа дейност на инвеститора или друга допълнителна дейност, контролният орган по ал. 1 може да извършва и фактическа проверка.

2. за удостоверяване на броя на наетия персонал на пълно работно време при условията и по реда на Кодекса на труда, заел създадените нови работни места, за отчетния период се представят документи от Националната агенция за приходите, копия на трудовите договори, копия на актове за прекратяване на трудовото правоотношение и уведомления за тях съгласно Кодекса на труда, декларация по образец за внесените осигурителни вноски във фондовете на държавното обществено осигуряване, допълнителното задължително пенсионно осигуряване и Националната здравноосигурителна каса, копие на разплащателната ведомост или справка за изплатените средства за възнаграждения на наетите лица - поименно и с други относими документи.

(4) При констатирано неизпълнение на минимален размер на инвестицията и минимален брой нови заети работни места, кметът на общината дава шестмесечен срок за постигане на заявените от инвеститора параметри.

(5) В случай на непостигане на заявените параметри по ал. 4, кметът на общината има право да прекратява предоставянето на заявените от инвеститора по чл. 10, ал. 4 мерки.

Чл. 39. Кметът на общината или оправомощено от него лице изготвя годишен доклад за издадените сертификати за инвестиция от клас „В“ и предоставените насърчителни мерки, който представя на областния управител и на изпълнителния директор на Българската агенция за инвестиции.

ГЛАВА ШЕСТА

ДРУГИ ДЕЙНОСТИ ЗА ПРИВЛИЧАНЕ И НАСЪРЧАВАНЕ НА ИНВЕСТИЦИИТЕ

Чл. 40. (1) С цел създаване на обща благоприятна среда за бизнеса подобряване на конкурентната среда и подпомагане на икономическата активност, звеното за бизнес развитие извършва и други дейности насочени към привличането и подпомагането на инвестиции в Община Пловдив.

(2) Звеното за бизнес развитие:

1. подпомага Кмета на общината при осъществяване на насърчителните мерки по чл. 10, ал.4 спрямо инвеститор, получил сертификат клас „В“;

2. подпомага Кмета на общината или оправомощеното от него лице при упражняване на контрола по глава пета;

3. извършва конкретни задачи, свързани с намаляване на бариерите в търговията на местно ниво, редуциране на административно-правните бариери и издаване на необходимите разрешителни от съответните районни администрации;

4. организира административното подпомагане на стартирането и развитието на стартиращи фирми чрез оказване на подкрепа на предприемачи и на процеса на европеизация и интернационализация на иновативни фирми чрез улесняване на достъпа им до информация;

5. анализира състоянието на всички сфери на обществения и икономически живот, проследява тенденциите и планира стратегически целите и мерките за развитие на общината;

6. извършва оперативна работа, проучване на възможностите и координация за привличане на чуждестранни и български инвестиции в Община Пловдив;

7. оказва съдействие на инвеститори в Община Пловдив – при административни режими и при работа с други институции;

8. набира, обработва, анализира и съхранява информация, свързана с икономически сектори и отрасли, с макроикономически показатели и статистически данни за територията на Община Пловдив. Предоставяне при необходимост на бизнес информацията на настоящи и потенциални инвеститори;

9. осъществява контакт и оказва директно съдействие на представителите на бизнеса на територията на град Пловдив;

10. организира национални и международни бизнес форуми, конференции, дискусионни срещи, кръгли маси в град Пловдив с представители на местни и чуждестранни фирми и промотиране пред тях на потенциала на Пловдив, както и с цел запознаване на заинтересованите страни с възможностите за сътрудничество;

11. координира и съдейства при организацията на срещи между Община Пловдив и заинтересовани лица – потенциални инвеститори, представители на действащи вече компании, представители на образователни институции, браншови асоциации, граждански сдружения, младежки организации, НПО структури и др.;

12. изготвя документи, статии, проучвания, публикации, доклади, анализи, форми за кандидатстване на български и/или чужд език за нуждите на отдела;

13. взима участие в различни форуми и конференции в страната и чужбина, с цел представяне на потенциала на град Пловдив пред камари, стопански асоциации, консултанти, инвеститори от различни икономически сектори, служби по търговско-икономически въпроси, международни делегации, представители на дипломатическия корпус, държавната власт, побратимени градове, чуждестранни журналисти и др.;

14. други, възложени от Кмета на общината.

(2) Всички служители на общинската и ранна районна администрация са длъжни да оказват съдействие на звеното по бизнес развитие за осъществяване на дейностите по ал. 2, като предоставят нужната информация/услуга в 14-дневен срок, считано от датата на заявяване.

ГЛАВА СЕДМА

АДМИНИСТРАТИВНО НАКАЗАТЕЛНИ РАЗПОРЕДБИ

Чл. 41. (1) Звеното за бизнес развитие внася доклади, с които сигнализира Кмета на общината за установени административни нарушения на задълженията по чл. 34, ал. 5 от ЗНИ за съставяне на актове.

(2) Наказателните постановления се издават от Кмета на общината или определен от него заместник-кмет.

(3) Приходите от наложените глоби постъпват в общинския бюджет.

(4) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

ДОПЪЛНИТЕЛНИ РАЗПОРЕДБИ

§ 1. Всички понятия и термини, използвани в Наредбата, отговарят на легалните дефиниции дадени в ЗНИ, ППЗНИ и Регламент (ЕС) № 651/2014 г., като за неуредените случаи се използват съответните разпоредби от посочените нормативни актове.

§ 2. За неуредените случаи в тази Наредба се използват съответните разпоредби от ЗНИ, ППЗНИ, Закона за държавните помощи, Закон за административните нарушения и наказания, Административно-процесуалния кодекс и Регламент (ЕС) № 651/2014 г.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 3. (1) Настоящата Наредба е приета на основание чл. 22з, ал. 1 от ЗНИ и чл. 21, ал. 2 от Закона за местното самоуправление и местната администрация с Решение № ……. , взето с Протокол № …… от ……………. г. на Общински съвет - Пловдив.

(2) Настоящата Наредба влиза в сила след публикуването й.